
Text rozhodnutia
Súd: Krajský súd Banská Bystrica Spisová značka: 24S/34/2015 Identifikačné číslo súdneho spisu: 6015200280 Dátum vydania rozhodnutia: 08. 06. 2015 Meno a priezvisko sudcu, VSÚ: JUDr. Jana Novotná ECLI: ECLI:SK:KSBB:2015:6015200280.2 Uznesenie Krajský súd v Banskej Bystrici v právnej veci žalobkyne: H. A., J.M.F. XXXX/X, XXX XX S. proti žalovanému: neuvedené o preskúmanie zákonnosti rozhodnutia a postupu žalovaného jednohlasne takto r o z h o d o l : Konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Dňa 02. marca 2015 bola elektronickou formou bez zaručeného elektronického podpisu a následne dňa 09. marca 2015 písomne doručená Krajskému súdu v Banskej Bystrici žaloba žalobkyne na preskúmanie zákonnosti rozhodnutia a postupu žalovaného „ Neuvedené“ nazvaná ako „ Žaloba v správnom konaní ( žaloba na rozhodnutie a na postup, návrh na odklad vykonateľnosti rozhodnutia a na prijatie predbežného opatrenia“. Predmetná žaloba neobsahuje zákonom stanovené náležitosti žaloby v zmysle § 79 ods. 1, § 249 ods. 2, § 250a O.s.p.. Súd preto uznesením č.k. 24S/34/2015-5 zo dňa 20. marca 2015 vyzval žalobkyňu na odstránenie vád žaloby v lehote 15 dní od doručenia uvedeného uznesenia, ktoré spočívajú v tom, že žalobkyňa neoznačil žalobkyňu dátumom narodenia a údajom o štátnom občianstve, neuviedla žalovaného, ktorým je správny orgán, ktorý rozhodol vo veci v poslednom stupni, neoznačila rozhodnutie, resp. postup správneho orgánu - žalovaného, ktoré napáda, neuviedla dôvody, v čom vidí nezákonnosť napadnutého rozhodnutia a postupu druhostupňového správneho orgánu - žalovaného, neuviedla konečný návrh, ako má súd rozhodnúť a nepredložila plnomocenstvo, ktorým splnomocňuje advokáta na zastupovanie v tomto konaní. Súd v uvedenom uznesení na odstránenie vád žaloby uviedol, že žalobkyňa môže tieto vady žaloby odstrániť tak, že označí žalobkyňu jej menom, priezviskom, dátumom narodenia, bydliskom a údajom o štátnom občianstve v zmysle § 79 ods. 1 O.s.p., označí žalovaného, ktorý rozhodol v predmetnej veci v poslednom stupni (druhostupňový správny orgán), jeho názvom, sídlom a identifikačným číslom, ak je mu pridelené, v zmysle § 79 ods. 1 O.s.p., označí konečné rozhodnutie druhostupňového správneho orgánu, ktoré žiada v tomto konaní preskúmať, a to jeho číslom a dátumom vydania, doplní svoju žalobu o dôvody, v čom vidí nezákonnosť napadnutého konečného rozhodnutia a postupu žalovaného správneho orgánu, uvedie, aký konečný návrh robí, t.j. či má súd napadnuté rozhodnutie žalovaného zrušiť a vrátiť vec žalovanému na ďalšie konanie, pretože krajský súd rozhodujúci v správnom súdnictve podľa Druhej hlavy Piatej časti O.s.p. môže napadnuté rozhodnutie len zrušiť a vrátiť vec žalovanému na ďalšie konanie alebo žalobu zamietnuť a predloží plnomocenstvo, ktorým splnomocňuje advokáta na zastupovanie v tomto konaní. Žalobkyňa bola zároveň v uvedenom uznesení poučená o následkoch neodstránenia uvedených vád žaloby v stanovenej lehote. Žalobkyňa na základe uznesenia tunajšieho súdu č.k. 24S/34/2015-5 zo dňa 20. marca 2015 vady žaloby neodstránila. Uvedené uznesenie bolo žalobckyni doručené dňa 18. apríla 2015. Lehota 15 dní na odstránenie vád žaloby uložená v uvedenom uznesení uplynula žalobkyni dňa 05. mája 2015. Uznesenie sa stalo právoplatným dňa 18. apríla 2015 a vykonateľným dňa 05. mája 2015. Podľa § 247 ods. 1 Občianskeho súdneho poriadku (ďalej len „O.s.p.“) Podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Vzhľadom na to, že žalobkyňa vady žaloby na základe uznesenia č.k. 24S/34/2015-5 zo dňa 20. marca 2015 neodstránila v stanovenej lehote, pričom bola poučená o následkoch neodstránenia vád žaloby, a tieto vady bránia vecnému vybaveniu žaloby, súd s poukazom na ust. § 250d ods. 3 O.s.p. konanie zastavil. O trovách konania súd rozhodol tak, že žiaden z účastníkov nemá právo na náhradu trov konania (§ 146 ods. 1 písm. c/ O.s.p. v spojení s § 246c ods. 1 O.s.p.), pretože konanie bolo zastavené a súd nezistil splnenie podmienok na náhradu trov konania podľa § 250k ods. 1 O.s.p.. Poučenie: Proti tomuto uzneseniu je prípustné odvolanie, ktoré možno podať v lehote 15 dní od jeho doručenia na súde, proti rozhodnutiu ktorého smeruje. V odvolaní sa má popri všeobecných náležitostiach (§42 ods.3 O. s. p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

